b"\n_START_ARTICLE_\nObturador fusible\n_START_PARAGRAPH_\nUn obturador fusible, tamb\xc3\xa9 anomenat tap fusible, \xc3\xa9s un accessori basat en aliatges de baixa  temperatura de fusi\xc3\xb3 que limita la temperatura m\xc3\xa0xima de funcionament d\xe2\x80\x99una caldera o un circuit a pressi\xc3\xb3 quan la temperatura del sistema supera el valor de disseny._NEWLINE_Una disposici\xc3\xb3 t\xc3\xadpica d'un obturador fusible \xc3\xa9s la un obturador roscat exteriorment i una secci\xc3\xb3 de pas en forma c\xc3\xb2nica. El cos de l'obturador \xc3\xa9s d'aliatges resistents a la temperatura (bronze, llaut\xc3\xb3,  bronze de canons), mentre que la part central est\xc3\xa0 constitu\xc3\xafda per un aliatge de baix punt de fusi\xc3\xb3.\n_START_SECTION_\nObjecte\n_START_PARAGRAPH_\nUn obturador fusible actua com un element de seguretat passiu. Quan la temperatura augmenta, una part de l'obturador es fon i permet la sortida del vapor d'aigua, alliberant l'exc\xc3\xa9s de pressi\xc3\xb3 i limitant el risc d'explosi\xc3\xb3.\n_START_SECTION_\nRisc potencial\n_START_PARAGRAPH_\nEn funci\xc3\xb3 del material, els elements d'una caldera de vapor sotmesos a pressi\xc3\xb3 i temperatura(tubs o altres), quan les condicions de treball ultrapassen els l\xc3\xadmits admissibles es produeix una falla estructural, m\xc3\xa9s o menys greu, que pot provocar una explosi\xc3\xb3 violenta i destructiva._NEWLINE_La causa m\xc3\xa9s freq\xc3\xbcent de falla \xc3\xa9s la pujada de temperatura provocada per manca d'aigua.\n_START_SECTION_\nHist\xc3\xb2ria\n_START_PARAGRAPH_\nEl tap fusible fou inventat el 1803 per Richard Trevithick a conseq\xc3\xbb\xc3\xa8ncia de l\xe2\x80\x99explosi\xc3\xb3 d\xe2\x80\x99una de les seves calderes de vapor. Trevithick era defensor de les m\xc3\xa0quines de vapor a (una relativa) alta pressi\xc3\xb3 i aquella explosi\xc3\xb3 amena\xc3\xa7ava els seus projectes. Va demostrar que l\xe2\x80\x99accident s\xe2\x80\x99havia produ\xc3\xaft per un maquinista negligent, que havia deixat d\xe2\x80\x99alimentar la caldera amb aigua. Amb l\xe2\x80\x99invent del tap fusible, que no va patentar (expressament), Trevithick va iniciar una gran campanya de propaganda per a contrarestar la por a les explosions en les calderes.\n_START_SECTION_\nManteniment\n_START_PARAGRAPH_\nSegons proves efectuades l'any 1929 en calderes de vapor navals, un 10\xc2\xa0% d'obturadors fusibles quedaven inutilitzats al cap de sis mesos de funcionament. Les causes de falla eren d'origen qu\xc3\xadmic, per formaci\xc3\xb3 d'una capa no fusible en el propi obturador.\n_START_SECTION_\nMuntatge\n_START_PARAGRAPH_\nEn la pr\xc3\xa0ctica els obturadors fusibles es munten en calderes de vapor de tubs de foc. Diversos fusibles per cada caldera. La posici\xc3\xb3 de muntatge \xc3\xa9s a uns tres cent\xc3\xadmetres per sobre del nivell de l'aigua m\xc3\xadnim de seguretat. Si el nivell de l'aigua de la caldera baixa i deixa un fusible fora de l'aigua, aquest fusible s'hauria de fondre i funcionar com a element de seguretat.\n_START_SECTION_\nPr\xc3\xa0ctica aconsellable\n_START_PARAGRAPH_\nRevisar els obturador fusibles amb freq\xc3\xbc\xc3\xa8ncia (pel cap baix cada sis mesos) i substituir el obturadors que presentin dubtes de funcionament.\n_START_SECTION_\nAplicacions\n_START_PARAGRAPH_\nA m\xc3\xa9s del servei tradicional en calderes de vapor, els obturadors fusibles s'apliquen en la conducci\xc3\xb3 de gasos combustibles o perillosos a pressi\xc3\xb3, en pneum\xc3\xa0tiques de les rodes d'avions, en compressors d'aire industrials, en sistemes d'aire condicionat i altres."